रमजान में चौराहों या होटलों में खाना खाना भी अपराध, इस बार दोनों एक साथ
Iran Islam Vs Parsi Law And Rule Comparison - नवरोज या नौरोज पारसी कैलेन्डर का नया साल होता है। दुनिया भर के पारसियों के लिए यह सबसे बड़ा पर्व भी है। इसमें 12 दिनों तक जश्न चलता है। भारत में रह रहे पारसियों के अलावा दुनिया के जिस हिस्से में भी पारसी संस्कृति का प्रभाव है
नवरोज या नौरोज पारसी कैलेन्डर का नया साल होता है। दुनिया भर के पारसियों के लिए यह सबसे बड़ा पर्व भी है। इसमें 12 दिनों तक जश्न चलता है। भारत में रह रहे पारसियों के अलावा दुनिया के जिस हिस्से में भी पारसी संस्कृति का प्रभाव है; वहां धूमधाम से नवरोज मनाया जाता है।
ईरान का ही पुराना नाम पर्शिया है। इस्लाम के आगमन से पहले वहां पारसी रहा करते थे। इस्लाम के आने के बाद भी वहां के लोगों ने अपने पूर्वजों के इस पर्व और कैलेन्डर से जुड़ाव बनाए रखा।
लेकिन ईरान के लोगों के लिए इस बार का नवरोज दुविधा में डालने वाला है। दरअसल, इस साल नवरोज और रमज़ान साथ-साथ पड़ रहे हैं। नवरोज में पिकनिक और जश्न मनाया जाता है। जबकि रमज़ान मानसिक और आध्यात्मिक शांति-शुद्धता का प्रतीक है। इसमें सूरज के उगने से लेकर डूबने तक पानी भी नहीं पीते।
दूसरी ओर, ईरान में कड़े इस्लामी कानून भी लागू हैं; जिसके तहत रमज़ान के महीने में रोजे के दौरान सार्वजनिक रूप से खाना-पीना मना है।
कैसे मनेगा 12 दिन का जश्न, चिंता में ईरानी
ईरान की बहुसंख्यक आबादी इस्लाम के शिया संप्रदाय को मानने वाली है। हालांकि वहां नवरोज और इस्लामी त्योहार साथ-साथ मनाए जाते रहे हैं। लेकिन इस बार दोनों एक ही समय पड़ रहे हैं। ऐसे में लोगों को समझ नहीं आ रहा कि क्या करें।
किसी ने कहा बिना खाए पिकनिक करो
दुविधा में पड़े ईरानी लोगों को तरह-तरह की सलाह भी दी जा रही है। ऐसे ही एक सुझाव में कहा गया कि रमज़ान के बीच 12 दिनों तक बिना खाने की पिकनिक कर नवरोज का जश्न मनाया जाना चाहिए।
कई लोग बिना खाने के पिकनिक के कॉन्सेप्ट से सहमत नहीं हैं। उनका कहना है कि रमज़ान भर नवरोज के जश्न को पेंडिंग में रखना चाहिए। रमज़ान के खत्म होने पर 12 दिनों का जश्न पूरे उल्लास से मनाया जाना चाहिए।
स्टोरी में आगे बढ़ने से पहले इस पोल के माध्यम से अपनी राय साझा करते चलें...
ईरान में रमज़ान के दौरान सार्वजनिक रूप से खाने पर मिलती है सजा
ईरान में नवरोज और रमज़ान को लेकर दुविधा का बड़ा कारण वहां का सख्त इस्लामी कानून भी है। रमज़ान के महीने में रोजे के दौरान सार्वजनिक जगहों पर खाना अपराध माना जाता है। सड़क पर अपनी गाड़ी में खाना भी अपराध है। पार्क या रेस्टोरेंट में भी खाने की साफ मनाही है।
ऐसे में नवरोज का जश्न जेल जाने या दूसरी किसी सजा का कारण भी बन सकता है। यही वजह है कि दोनों त्योहारों के टकराने पर ईरान में इतनी चर्चा हो रही है।
3000 साल पुरानी है नवरोज मनाने की परंपरा
नवरोज पारसी कैलेन्डर में साल का पहला दिन होता है। यह वसंत उत्सव से भी जुड़ा है। यह मौसम के बदलने का वक्त होता है। इस दौरान नए-नए फूल खिलते हैं। यही वजह है कि पारसी इलाके में 3 हजार साल पहले से वसंत में नए साल का स्वागत करते हुए नवरोज मनाए जाने की परम्परा है। नवरोज के उत्सव के दौरान बड़ी संख्या में लोग एक-दूसरे के यहां जाते और एक-दूसरे को तोहफ़ा देते हैं। इस दौरान किसी हरे-भरे मैदान या बाग में सहभोज करने की भी पुरानी परम्परा रही है।
आर्थिक चुनौतियों के चलते भी फीका पड़ा नवरोज
ईरान का अमेरिका और दूसरे पश्चिमी मुल्कों के साथ तनाव भी चल रहा है। इसके अलावा पिछले दिनों यहां हिजाब के विरोध में भी व्यापक प्रदर्शन हुए, जिसमें सैकड़ों लोगों की जान गई। अमेरिका ने ईरान पर कई तरह के आर्थिक प्रतिबंध भी लगा रखे हैं। जिसके चलते देश की अर्थव्यवस्था ठीक नहीं। एक कारण यह भी है कि इस साल वहां नवरोज को लेकर कम उत्साह देखने को मिल रहा है।